Pretoria kry nuwe burgemeesterKgosientso Ramokgopa, huidige burgemeester van Tshwane Metro. Foto: Departement van kommunikasie, Flickr Die ANC het Maandag die naam van sy burgemeesterskandidaat vir Pretoria bekend gemaak in aanloop tot die munisipale verkiesing op 3 Augustus. Die regerende party het Saterdagaand sy burgemeesterskandidate vir al die metropolitaanse en “strategiese” munisipaliteite bekend gemaak, buiten sy kandidaat vir Pretoria. “Die streek se uitvoerende komitee het drie name aan die provinsiale uitvoerende komitee voorgelê, maar die provinsiale komitee was nie oortuig van die kandidate nie. Die name is aan die Nasionale Uitvoerende Komitee (NUK) verskaf en ons het ŉ voorstel ingedien van wat in Tshwane moet gebeur. Voordat die voorstel egter bekendgemaak kan word, sal ŉ afvaardiging van die NUK eers [Sondag] met die betrokke ANC-takke vergader,” het Gwede Mantashe, die ANC se sekretaris-generaal, Saterdagaand kort voor middernag gesê. Thoko Didiza, die ANC se burgemeesterskandidaat vir Pretoria. Foto: ANC Die ANC het Maandag in ŉ verklaring gesê die party se nasionale en provinsiale leiers het Sondag vergader en eenparig besluit op Thoko Didiza as burgemeesterskandidaat. “Comrade Didiza is ŉ senior en ervare leier van ons beweging met uitgebreide ervaring in die regering. Haar benoeming as kandidaat demonstreer die party se verbintenis tot die bevordering van leierskap op plaaslike regeringsvlak. Ons is vol vertroue dat sy sal voortgaan om te bou op die stewige fondament wat deur comrade Kgosientso Sputla Ramokgopa [huidige burgemeester] die afgelope vyf jaar gelê is, sodra sy deur die mense van Tshwane verkies is.” Die ANC het sy dank teenoor Ramokgopa uitgespreek en hom beskryf as ŉ uiters bekwame bestuurder wat die hoofstad as uitvoerende burgemeester gelei het. “Ons het geen twyfel dat hy nie verlore sal gaan in die organisasie nie.” Die Demokratiese Alliansie (DA) se Tshwane-kandidaat, Solly Msimanga, en die EFF het die afgelope paar weke uitgebreide veldtogte oor Pretoria van stapel gestuur in ŉ poging om die hoofstad van die ANC weg te neem. Die res van die ANC-kandidate vir metropolitaanse munisipaliteite is soos volg: Mangaung – Olly Mlamleli Buffalo City – Xola Pakati Nelson Mandelabaai – Danny Jordaan Stad Kaapstad – Xolani Sotashe Ekurhuleni – Mzwandile Masina Stad Johannesburg – Parks Tau eThekwini – Zandile Gumede